钦定古今图书集成/方舆汇编/职方典/第1094卷 > 《诸岩记》池显方
## 钦定古今图书集成/方舆汇编/职方典/第1094卷 > 《诸岩记》池显方

出杉阳城西十里许，逾斑竹岭，山皆纯骨。岭穷，峭壁
夹峙，复鄣环屏，色丹紫相间，颇似幔亭束复开。开复
束，可十里，为山门，古藤与修竹交乱，列三石室，似三
狮。初入为丹霞岩，宋名“瑞光窟。”左丰岩更深谿，李忠
定读书之所，泉飞两道如细雨。丰岩之左对泉者为
络珠岩，每当春夏，鸣玉相和。左折一洞，蔓棘蓬密，磴
折梯危，为仙枰岩。复折为出奇岩，色纯丹，左右两泉
亦如雨，万仞倚天如赤城，可为栖真地。寺右行竹阴
中为舍利岩，泉不减络珠，惜为寺众藏蜕处尔。乃回
首四顾，有朱栏隐隐出苍碧外者，即《曩》所云“小武夷”
也。栈绝路断，不得通。出山门右十馀里，壁复束为峡。
峡中听樵声如云表。已，壁渐开为平原。望三山丹色，
瀑如雷，高十数丈，名“水帘漈”，近漈之山皆动。度岭见
数峰秀挺，一丹而最耸者疑必有异。至麓而峰忽为
屏，稍虚其心者，即甘露岩也。石阙双开，危磴百级，层
阁回旋，天如半规。遥峰从规中入者，如镜影之山河
也。无丰岩之宽，而奇与之敌，且山各异貌，若不肯相
袭，泉咽无声，出山度溪，回首，屏隐而峰露，顷峰隐而
水帘漈露，顷漈隐而月露。挟月行五里，犹闻漈声。
出城度黄溪十馀里，山渐逼人，忽展铁壁，空嵌如甘
露岩。见屋而不见径者，宝盖岩也，初特与甘露等视
耳。舆人云：“此石辋东户也。”石辋者，石周遭如城，而自
辟五门内邨原十里，类桃源者也。入户，转攀壁松，微
涛泉落，小潭如雨。径穷为岩，小于甘露，而飞泉数道，
琤琤相应，厨房一瀑尤雄。是辋外山唯辋内人有之
也。时雨微濛，群峰杳蔼。出岩，雨益甚。次辋舍，绿树青
畦，鸡犬桑麻，别一天地。适有携樽相访者，如鸡酒款
渔人也。是夜饮至二鼓。次早晴，登“天乙峰”，磴仄甚，杉
篁交映，井泉甘冽。陟峰椒山如百雉，唯“三郎”山尤耸

见底。布席山门，翠屋云幕。下峰过狮子岩，陟不敢上，
拔鄣巉巉。曲涧涓涓，穷源而入，负以揭湿。石巷夹天，
泉飞上下，洒珠曳玉，磴仄滑，难容趾。度水梁，望数井，
一井澄而渊者为龙井，不敢逼视。出望一峰倚云，曰
“南石砦”以为重崄，唯辋之人能登之。行数里，复见壁，
即辋南户也。出户，诸壁争奇，卓笔峰、筲箕石如矛如
盾，步步顾之，辋五门：一从宝盖岩，即所入道；一从卓
笔峰，即所出道。一通樵川，左崖右溪；一通江，右壁皆
峭；一通和平，石巷尤襟束。

出城十五里，逾岭，山骨渐露，望临溪空嵌者，狮岩也。
自此山渐窄，转转相抱，杳无人踪，但闻涧响，古木蔽
天，秋声满壑，即《水帘漈》之源也。或数树护一泉，或数
桥接一涧，或凿石为磴而涧怒以增其崄，或坠树为
梁而涧浅以牢其基。望壁之峻者，疑为凤栖山，而皆
其雏也。度巨梁，次邨舍，望半壁芙蓉，高广万仞者，凤
栖也。抵麓，行竹杉阴中，渐至危磴，仅容半趾。匍伏而
登，如蛇、如猿、如蜗、如鸟，百喘易一转，每转易一面，艰
崄莫比。忽中断，横木为梁，摩崖而度，复至顶，坦数里，
泉与薪随取不尽，可居可种，避地莫善于此也。下山
沿涧行，密叶笼阴，夏无伏暑。旁复耸一壁，欲与“凤栖”
敌者。两山夹峙，内辟巨沼，藻荇交横，泉注其下，面面
可庵。复行逢石坐石，逢瀑坐瀑，逢梁坐梁，逢树坐树。
思此灵境奧区，他日如何结茅，如何种芝，如何携妻
孥，如何养僮鹤，竟不可必而回。